khistorydata/jeongjo-sjw-relations huggingface dataset:
정조 8년
修撰朴廣源疏曰。伏以。臣人器空疎。學識蔑裂。早占科名。已犯不幸之戒。荐經草土。自絶叨榮之望。向入臺地。不敢爲進身之計者。其所自量。蓋已熟矣。罪犯違命。罰止薄罷。臣方日夕踧踖。只切感悚之忱而已。不意今者。猥被掄選。仍蒙甄敍。華銜荐下。召牌儼臨。臣自顧驚愧。益覺措躬之無所。夫三司之任。孰非難愼。而至於玉署之職。從古極選。錄以本館。揀之都堂。則遴選之嚴。旣如是矣。置之經幄。責以論思。則職任之重。又如彼矣。固非人人所可堪。而況臣幼而失學。長益無聞。雖尋常功令之文。尙未免隨人掇拾。今若濫厠顧問之列。俾效啓沃之任。則其何異於責聾者以聰。瞽者以明哉。夫橫經登筵。出入邇班。人之所艶。苟使臣才華足以需時。文學可以適用。則豈敢爲飾外之讓。重犯慢上之罪哉。區區私義。自知甚明。若又不量才力。徒戀榮寵。不思自靖之道。反爲冒進之計。則非但有愧於私心。抑亦貽累於聖簡。臣雖無恥。人將謂何。玆於召牌之下。寧伏傲慢之誅。不敢爲承膺之計。伏乞聖明。俯賜諒察。亟許鐫改。以安微分。仍命選部。勿復檢擬。以重公器焉。臣於乞免之章。不宜贅及他說。而誠以犬馬之愛根天。芹曝之獻有地。則雖不敢以見識自居。亦何敢有懷不陳。以負我殿下生成之澤哉。臣伏覩殿下。聖姿天縱。睿學海涵。天人性命之原。洞徹無餘。古今治亂之幾。靡不照燭。爝火之微。固不足以仰補太陽之明。而雖以大舜之聖。邇言猶察。則今日殿下之所當模法者。大舜是耳。殿下遇災修省。求助之絲綸累降。應旨之章牘日積。而朝著之上。尙未有行一事施一言。固知臣隣之所言。不槪於聖心。而亦豈無一二可行之事耶。臣愚死罪。竊恐我聖上求助之敎。只爲應文之具。而猶欠於誠字上做去耶。伏願殿下。益加懋實之工。勉躋益聖之方焉。殿下預揀官僚。設官保養貽燕之謨。於斯至矣。而蒙養之方。莫如殿下之身敎。粵自干尺之時。習見義方之訓。則德性自底於天成。學業漸臻於日就。吾東方億萬年無疆之休。稟在是矣。惟殿下懋哉。臣聞災異之意。杳冥難測。而變不虛生。惟人所召。此皇天所以仁愛人君。聖王所以祇畏天命者也。噫。冬雷夏旱。地震星孛。此何等乖氣。此何等咎徵。臣未知皇天之仁愛於殿下者。何如。殿下之祇畏於天命者。何如。而大抵飢饉荐臻。癘疫繼熾。死亡相踵。閭里遑遑。嶺東九邑。已無可言。畿甸兩湖。間多孔棘。哀我赤子。幾何而無雲漢盡劉之歎耶。幸賴我殿下。夙宵憂慮。一念拯救。警懼之誠。無所不至。賑濟之策。靡不庸極。天災庶可以少弛。民命庶可以少活。而第念守宰之能畏天心。能體聖意者有幾人哉。臣謂畏天之實。莫如殿下之誠心修省。修省之效。莫如極擇守令。守令不良。則殿下之修省者。只自憂勞於厦氈上而已。伏願殿下更加睿念。俾盡恐懼懷保之地焉。臣聞國賊無可逭之律。君讐有必誅之義。噫嘻痛矣。彝倫斁絶亂逆層生。伏法之諸賊。雖洩神憤。戴頭之元惡。未伸天討。三司之覆啓。二字之靳允。鎭日相持。經年不斷。一日二日。幾何不爲斷爛之故紙也。法者有國之三尺。未可以私意屈伸。暫伸而終屈。非法之正也。殿下近年以來。或於三司之啓。始許而終宥。考之於律。無當。稽之於典。無聞。殿下雖謂之公議之伸。而公議之不伸。未有甚於此擧也。三司諸臣。初不爭難。雖或爭難。不過一再而止。先依啓後勿施之敎。將爲國家之成憲。義理由是而益晦。堤防由是而不嚴。豈不大可懼哉。伏願殿下。亟從三司之請。以快輿憤焉。夫都民之許多獄訟。專係於刑曹漢城府。操縱之際笑咷懸殊。低仰之間。殺活立判。政宜十分審愼。而堂上數遞。便同五日之京兆。郞官生疎。只了六朔之履歷。老吏舞文。動引前例。以爲欺瞞抑勒之資。兩造對辨。片言可折者。從中漫漶。請囑紛紜。是非莫定。怨聲載路。民情拂鬱。此實都民難支之一端。繼自今刑曹漢城府堂上毋得數遞。郞官以已經守宰素有聲績者。擇差久任。亦皆考勤慢明黜陟。其不勝任者。毋得通字牧之任焉。答曰。省疏具悉。諸條陳勉。言甚切實。當留意。末端事。令該曹稟處。俾有久任責成之效。爾其勿辭。從速察職。
정조 8년
甲辰三月二十四日辰時。上御誠正閣。回還使臣入侍時。上使黃仁點。副使柳義養。左承旨金思穆。記事官沈晉賢。記注官金健修。記事官尹行任。以次進伏訖。上曰。善爲往返。誠可幸也。正使有所患云矣。今則快愈乎。仁點曰。今已快勝矣。上曰。聞洪判府事所言。則副使肥膚勝昔云矣。果然矣。彼中事情。如何。仁點曰。臣於辛丑奉命矣。其間四年。別無異同矣。義養曰。臣則初見矣。規模寬厚。紀律嚴明。至於風氣。則非猝乍間可驗。而以物性推之。則皆寬厚馴良。人性亦似然矣。仁點曰。城郭之堅固。反不如我國。城門亦不高大矣。上曰。夫使者。必覘人國之盛衰。果如前繁庶乎。仁點曰。以賤見言之。則尙遠矣。義養曰。以今所見。可謂極盛。極盛必衰。理之常也。此後事未可知也。上曰。使行有火災云。果然耶。仁點曰。以賤疾受明窓外設帳矣。火燃帳下。卽爲撤去。而無他延燒之患矣。上曰。副使。老人而筋力。誠好矣。命退。諸臣以次退出。
정조 8년
甲辰三月二十四日辰時。上御三善齋。軍士房承旨與有司堂上入侍時。左副承旨趙興鎭。刑曹判書趙時俊。假注書李敬五。記注官金健修。記事官尹行任。以次進伏訖。上曰。徐有隣李在簡來待闕外乎。時俊曰。方在備局矣。上曰。竝入侍。賤臣承命出。與之偕入進伏。上曰。漁鹽船稅節目。當爲幾條件。而各道中難易。果何如耶。有隣曰。道道邑邑。各自區別。姑未知爲幾條件。而大體西北則頗易。三南則稍難矣。上曰。嶺東物情則果何如云耶。在簡曰。聞向來御史趙弘鎭之言。則今此漁鹽船稅之出付道臣者。他道之效害。雖難的知。而嶺東則必有顯效云矣。上曰。守令輩若從中操縱。則其將奈何。有隣曰。爲守令者。旣知聖意之出於爲民。則豈有是理乎。諸道民情。擧皆以出給爲便。則一番解願。恐不可已也。在簡曰。朝家通變。專爲白徵之弊。各道便否。臣未敢的言某道爲便。某邑爲不便。而毋論某邑某道。白徵之弊則似必除之矣。上曰。卿等須爛熳消商。以爲終至無弊之地。可也。又下敎曰。山林抄選。何當爲之云耶。有隣曰。從近爲之云矣。上曰。湖中。乃士夫鄕。林下想多窮經讀書之人。必須廣搜博訪。多數抄選之意。傳于領相。好矣。仍命有司堂上先退。上曰。纂輯堂郞俱已來會。始役與否知入。賤臣承命出問。以已爲齊會董役之意仰達。上曰。郞廳李家煥在外。代以他郞廳姑爲替行事。言于鄭昌順。右副承旨李時秀。率郞廳往役于藝文館之意。一體分付。可也。賤臣承命出傳。還入進伏。上曰。右承旨入侍。賤臣承命出。與右承旨沈有鎭偕入進伏。上曰。近日病愈乎。有鎭曰。未得快差矣。上曰。今日坐直乎。對曰。然矣。上曰。久未聞爾之字學。夕當召見矣。仍命退。承史以次退出。
정조 8년
甲辰三月二十四日初更。上御三善齋。召對入侍時。參贊官沈有鎭。檢校直閣金載瓚。侍讀官趙濟魯。檢討官徐瀅修。假注書李敬五。記注官金健修。記事官尹行任。以次進伏訖。上命讀寶鑑。濟魯瀅修載瓚有鎭等。讀自四十八編四板。止四十八編七板。上命陳文義。濟魯曰。侍從臣父推恩之法。實爲廣孝之美政。而肅廟朝。猶以非法典所載。特命止加通政之階。嘉善以上勿論。此亦出於愼惜各器之盛意也。今我殿下一政一令。動法祖宗。嚬笑有節。爵賞無濫。繼述之德。孰不欽仰。而唐宣宗。聞官頗易得。人思僥倖。驚曰。如是則亂矣。蓋一命之濫授。一級之驟加。雖若無甚害於政治。而若其末流之弊。則終至於淆亂官方。伏願殿下。必於淸仕路重公器之道。益加聖意焉。上曰。言甚好矣。瀅修曰。褒忠奬節。王政之先務。故此時儒臣。亦於文義敷奏之際。以目下實政之可以擧措者。推類而陳請焉。大抵經筵講學。與韋布有異。不但硏窮於訓詁名物之間。必驗之於事。推之於用。然後庶不爲空言無益之歎。伏願隨處體念。俾有必可行之成效焉。上曰。其言。亦好矣。載瓚曰。此乃肅祖遇災修省。特下綸音。而反躬自責之意。溢於辭表。可見大聖人寅畏之至德矣。當此之時。治法政謨。國計民事。比之今日。可謂泰運盛際。而猶且警惕恐懼。若是其靡不用極。則顧今水旱連年。民生阽危。星文騁怪。地理示警。仰觀俯察。憂虞孔棘。若論肅祖遇災之時。不知爲落在幾層。則殿下修省戒懼之心。尤當如何。伏望以聖祖遇災自警之心爲心焉。上曰。所奏。亦好矣。有鎭曰。文義則儒臣之奏儘好。他無可達之語。而晝朝講之講字。左邊言字。右邊構字。省劃爲冓字。上下冉字。一正一倒。爲交構之形。問答文義之際。其詳細硏究之義。在於其中。敢此仰達矣。上曰。所陳不無義意。甚好矣。上曰。昨日新除玉堂在外者誰也。濟魯曰。姜忱沈基泰在外。安策在京云矣。上曰。纂輯之役。一日考閱幾卷。而抄出謄書者爲幾張乎。載瓚曰。堂郞三人。各考三四卷。一日幾閱盡一年日記。抄書者亦爲三十餘張矣。仍命退。諸臣以次退出。
정조 8년
行都承旨金夏材坐。左承旨金思穆坐。右承旨沈有鎭坐。左副承旨趙興鎭式暇。右副承旨李時秀坐直。同副承旨洪仁浩坐直。注書沈晉賢仕一員未差。假注書李敬五仕直。事變假注書張志默仕。
정조 8년
傳于沈有鎭曰。左承旨馳詣明陵。奉審摘奸以來。
정조 8년
傳于金思穆曰。未下直守令。使之當日辭朝。
정조 8년
傳于沈有鎭曰。都承旨右副承旨入侍。
정조 8년
傳于李時秀曰。奉審承旨入侍。
정조 8년
以監賑使狀啓交濟穀裝發事。傳于洪仁浩曰。南關交濟穀。待畢運後無事到泊形止。隨卽狀聞事。回諭。
정조 8년
以刑曹都囚徒。傳于洪仁浩曰。昌福放送。
정조 8년
李時秀。以戶曹言啓曰。各道年終錢穀御覽會計。待慶尙道會案上來。修正以入事。前已啓下矣。本道會案。今始來到。御覽會計。受出修正之意。敢啓。傳曰。知道。
정조 8년
洪仁浩。以備邊司言啓曰。諸道軍餉。居末拿問。居二決杖。居三推考。還上。居末決杖。居二推考。居三勿論。旣有事目矣。取考諸道癸卯捧未捧啓本。則平安道新軍餉居末壬海前別將朴佖會。居二神光僉使鄭鍊。居三伐登萬戶安舜命。新還上居末壬海前別將朴佖會。居二平南萬戶柳光斗。居三神光僉使鄭鍊。舊軍餉居末牛峴僉使金光澤。居二於汀灘權管楊秀挺。居三孟山縣監金孝眞。舊還上居末楊下萬戶金大一。居二楚山府使尹尙東。居三孟山縣監金孝眞。舊軍餉全未捧壬海前別將朴佖會。柔院僉使林潤根。補城穀舊還全未捧慈母山城前別將金光說。洪忠道新還上居末扶餘縣監尹昹。新軍餉居末水使申㬚。居二舒川郡守金翊休。居三德山縣監任希問。全羅道還上居末龍安縣監尹達東。居二南海縣監柳仁喆。居三咸平前縣監兪鉉商。京畿還上居末交河郡守兪漢敦。居二豐德府使田文顯。居三富平府使尹光裕。流來反作未捧陽智縣監徐直修。慶尙道新還上居末昌樂察訪馬思人。居二咸安郡守權。別餉米居末金海府使金履禧。居二機張縣監李景烈。居三多大浦僉使李文喆。軍布作米居末咸安郡守權。居二豐基郡守李漢一。居三金海府使金履禧。浦項穀居末浦項前則將安尙燁。居二機張縣監李景烈。居三金海府使金履禧。別會穀居末咸安郡守權。統營新還上未捧全州前判官李素。流來反作未捧永登萬戶金道恒。知世浦萬戶吳興德。玉果萬戶李枝昌。栗浦權管文廷福。加背梁萬戶李。咸鏡道元還上居末永興府使具純。居二富寧府使李鉉重。居三甲山府使宋迪中。交濟穀居末明川府使趙光鉉。居二慶源府使李楫。居三鏡城判官申禹相。軍餉居末永興府使具純。居二鏡城判官申禹相。居三慶源府使李楫。現告以來矣。餉還居末居二居三全未捧守令邊將。不念糶糴法意之甚重。有此未捧之夥然。壬海前別將朴佖會。神光僉使鄭鍊。伐登萬戶安舜命。平南萬戶柳光斗。牛峴僉使金光澤。於汀灘權管楊秀挺。孟山縣監金孝眞。楊下萬戶金大一。楚山府使尹尙東。柔院僉使林潤根。慈母山城前別將金光說。咸安郡守權。機張縣監李景烈。多大浦僉使李文喆。竝依事目勘處。至於設賑諸邑。自前有分揀之例。扶餘縣監尹昹。洪忠水使申㬚。舒川郡守金翊休。德山縣監任希問。龍安縣監尹達東。海南縣監柳仁喆。交河郡守兪漢敦。豐德府使田文顯。陽智縣監徐直修。金海府使金履禧。豐基郡守李漢一。昌樂察訪馬思人。浦項前別將安尙燁。全州前判官李素。永興府使具純。富寧府使李鉉重。明川府使趙光鉉。慶源府使李楫。鏡城判官申禹相。竝爲分揀。統營所管永登萬戶金道恒。知世浦萬戶吳興德。玉果萬戶李枝昌。栗浦權管文廷福。加背梁萬戶李。流來舊逋之未捧與新還有異。而旣自本營從重決棍。使之待秋準捧。以責來效。其餘還上居三守令邊將。竝依事目勿論之意。分付。何如。傳曰。依草記施行。
정조 8년
洪仁浩。以刑曹言啓曰。因本曹都囚徒昌福放事。命下矣。依傳敎。奴昌福卽爲放送之意。敢啓。傳曰。知道。
정조 8년
甲辰三月二十五日辰時。上御誠正閣。都承旨右副承旨入侍時。行都承旨金夏材。右副承旨李時秀。記事官沈晉賢。記注官金健修金鳳顯。以次進伏訖。上曰。甲子年日記。已盡爲之乎。夏材曰。姑未盡抄矣。上曰。諸堂上之已抄出年條。成錄以入。可也。又下敎曰。同副承旨與下直守令入侍。出榻敎賤臣承命出傳。與同副承旨洪仁浩。開寧縣監鄭在信偕入。上曰。爾聞本邑邑事乎。去年年事。何如云耶。在信曰。嶺南諸邑中。開寧稍勝。故不設賑云矣。上曰。然則入於稍實乎。在信曰。臣除拜屬耳。未能詳知矣。上曰。爾旣乞養。親年幾何。亦爲强健耶。在信曰。臣母今年七十七歲。而素有貞疾矣。上曰。旣經侍從。七事則不必問矣。赴任後接濟民事。毋孤分憂之意。可也。夏材曰。開寧縣監鄭在信。奏對之際。多有顚錯。推考。何如。上曰。依爲之。出擧條上曰。兵曹參判與纂輯郞廳安廷玹入侍。出榻敎賤臣承命出傳。與兵曹參判鄭昌順。郞廳安廷玹偕入。上曰。卿則抄出幾卷乎。昌順曰。僅考九朔日記。而臣意則今此抄出之役。實是衍文。聞自備局捧甘各司。使之各錄該司謄錄云。若然。則不待日記之抄出而可以收輯矣。但各司擧行。易至因循。若使各司各定解事郞廳。使之親執擧行。緩忽者重勘。則似必不日成書矣。上曰。卿言然矣。吏曹今無郞廳。誰將親執乎。昌順曰。假郞廳足可爲之矣。上曰。此亦然矣。吏曹則執吏勝於郞官矣。昌順曰。吏曹則謄錄亦似不多矣。上曰。不然。甲子以後。政格之變通者甚多。古則防禦使在閫帥之上。與監司同矣。今則經防禦後。始通閫帥。如此等事。不爲不多矣。引用書目。卿等先爲裁定。可也。禮典之續五禮儀。吏典之受敎雜令等書。皆當引用。至於兵曹。則守禦廳之沿革。經理廳之設罷。無非可以詳裁者矣。時秀曰。以臣所抄出者言之。銓曹口傳政事。不得以平服在家。擬進先朝。旣有定式。而今未聞遵行者。此亦未成書之致也。上曰。如此者甚多。卿宰之不得在家不進。亦是禁令。而未聞遵行矣。昌順曰。此則猶以從重推考。捧傳旨。禁令不爲不明矣。上曰。受敎中亦有一時下敎。而勢不得遵行者。此則不當裁錄矣。仍命書傳敎曰。受敎抄出之役。行將就緖。而考出不過政院日記。則易致疎漏。至於各司謄錄。纂輯堂郞數少。雖多費時月。無以了當。自政院知委六曹。本曹及屬司謄錄之事關定式者。無論傳敎擧條草記。自乙丑至今年。一竝抄出。別定郞官一員。解事下吏。修正成冊。送于纂輯堂上處。各司中不屬於六曹處。自本司直送成冊事。分付。如是下敎之後。或有疎漏之弊。當該郞官從重勘罪。亦以此意申飭。時秀曰。受敎之令。各司抄出。旣有成命。而三司則不得聽傳敎。只當言送矣。上曰。然矣。軍門則從事官發牌。分付。可也。右副承旨之郞廳。誰也。時秀曰。李運彬趙恒鎭矣。上曰。林濟遠。聞以備局謄錄抄出事在外。堂上差下云。須與趙恒鎭相換。以爲着意抄出日記之地。可也。夏材曰。玆事不輕。臣等不可專當爲之。差下校正堂上。俾爲一通文字。允合事宜矣。上曰。此則待考出畢役後。可以處之矣。昌順曰。臣於抄出時見日記。則以空名帖有故宰臣之論。啓蒙允。而亦未見施行矣。上曰。空名帖。畢賑後還納者甚多。而留置吏曹。則不久爲偸竊作奸之歸。故年前已以用餘空名帖。收合後。吏曹郞官。看檢燒火之意。定式矣。昌順曰。如是處之。實合至當矣。上曰。非但此事。不遵令式者甚多。諸臣似未必知矣。雖以服色言之。自上若服無揚黑團領。則諸臣亦着無胸褙黑團領。法也。而未有遵行者。蓋百官之無器具者。難於脫着故也。是故。先朝嘗有若以結胸褙。則便於脫着之敎。戎服者之不得着油衫。而必着簑衣。法也。今未見着簑衣者。昌順曰。親傳香。亦是先朝義起之禮。皆可入錄矣。上曰。親傳香。卽攝儀之古禮也。先朝義起之禮。卽忌辰祭傳香及朔望香祇迎也。昌順曰。皇壇望位禮。亦自先朝。制度大備。此亦當入於輯錄中矣。上曰。大報壇制度。蓋倣大明集禮圜丘設帳之制。而坐榻階級。紙榜階級。皆用九等之制。不幾近於猥屑乎。此則剙制時未能深思之致。其後儒家之說。亦或起疑於斯云矣。至於三月祭享。尤爲莫曉。或說謂以二月東巡狩之後。計其程途。則三月始可到我國。故必以三月設享云。是豈成說乎。皇靈陟降。如水在地。洋洋在上。無處不在。則豈有程途之可計者也。且以配享言之。中原功臣。似不必竝享於我國矣。至若樂章。則其時因明史之未及出。不得已自此製用。而全史旣出之後。似當以當室樂章。奏之矣。如此等事。不一而足。至如八懸之不可猝剙。騂牡之不可求得。勢所使然也。僉曰。聖敎。誠然矣。上曰。禮文則喪禮補編。至矣。盡矣。粵在肅廟庚子。群臣服制。一洗千古之陋。實有辭於萬世矣。朝祖之禮。補編中亦有先朝下敎。蓋朝祖者。卽辭廟之禮。而人家或以魂帛朝祖云。旣曰形歸窀穸。神返室堂。則以銘旌之將歸窀者。辭廟。可也。豈可以魂帛之將返室堂者。辭廟乎。是故丙申因山時。亦不得行朝祖之禮。只於宗廟前洞口。暫時駐輿矣。昌順曰。喪禮補編。槪是善成之書。故丙申喪禮。亦皆盡用此書矣。上曰。各司謄錄郞官。皆令卽爲差出。仍爲列錄以入。而一仵則付之院壁。隨納爻周。可也。仍命退。諸臣以次退出。
정조 8년
甲辰三月二十五日申時。上御三善齋。奉審承旨入侍時。左承旨金思穆。假注書李敬五。記注官金鳳顯。記事官尹行任。以次進伏訖。上曰。奉審無頉乎。思穆曰。臣馳詣明陵。奉審陵上。殿內皆無頉。奉審祭物祭器祭井。極爲精潔。摘奸諸執事進排官。亦皆無頉矣。上曰。祭官。誰也。思穆曰。獻官漢城右尹朴祐源。大祝司僕正李一曾。贊者司僕主簿李運永。謁者繕工奉事林元浩。監察趙德洵矣。仍命退。承史以次退出。
정조 8년
行都承旨金夏材坐。左承旨金思穆坐。右承旨趙興鎭坐。左副承旨李時秀坐直。右副承旨徐龍輔坐直。同副承旨洪仁浩坐。注書沈晉賢仕一員未差。假注書李敬五仕直。事變假注書張志默仕。
정조 8년
徐龍輔啓曰。明日常參經筵。取稟。傳曰。停。
정조 8년
金思穆啓曰。右承旨沈有鎭。今日不爲仕進。卽爲牌招。何如。傳曰。許遞。前望單子入之。
정조 8년
承旨前望單子入之。徐龍輔落點。
정조 8년
傳于金思穆曰。新除授承旨牌招察任。
정조 8년
玉堂前望單子入之。校理李錫夏。副修撰趙弘鎭落點。
정조 8년
以應敎李魯春。校理姜忱李錫夏。副校理安策。修撰朴廣源。副修撰趙弘鎭牌不進罷職傳旨。傳于徐龍輔曰。只推。
정조 8년
傳于徐龍輔曰。坐直承旨入侍。
정조 8년
傳于李時秀曰。政官待明朝牌招開政。
정조 8년
傳于徐龍輔曰。左副承旨入侍。
정조 8년
徐龍輔。以刑曹言啓曰。今二月二十八日。全羅道羅州智島居任再得呈狀內。本鎭爲奴定配罪人洪乙金。渠果保授。而乙金乞糧次出去。仍爲逃躱。故跟捕上來。而遐鄕愚氓。無路捉得云。聞極驚駭。卽爲發刑吏另飭譏詗。又搜捕其親族。刻期督現。而罪人乙金。今方自現矣。渠以凶逆孼屬。負犯甚重。至於絶島爲奴。則不知懲畏。敢肆跳踉。乃有此逃還京城之擧。究厥情節。萬萬叵測。不可循例決杖而還配。姑爲嚴囚。待無故日各別嚴刑。究問其逃躱委折後。稟處之意。敢啓。傳曰。知道。乙金旣已捉得本道。則切勿多般譏捕之意。卽爲行會。可也。
정조 8년
甲辰三月二十六日辰時。上御三善齋。軍士房承旨入侍時。右承旨趙興鎭。二直提學徐有防。假注書李敬五。記注官金鳳顯。記事官尹行任。以次進伏訖。上命書傳敎曰。館職苟艱。在外玉堂許遞。前望單子入之。待下批與未肅拜玉堂。牌招推移入直。又命書傳敎曰。監煎之時。劇務相妨。藥房提調李𡊠許遞。仍命退。諸臣以次退出。
정조 8년
甲辰三月二十六日申時。上御三善齋。坐直承旨入待時。右副承旨徐龍輔。二直提學徐有防。檢校直閣鄭東浚。假注書李敬五。記注官金鳳顯。記事官尹行任。以次進伏訖。上曰。近未日氣連和。兩麥果何如云乎。今年麥事。如或失稔。則來頭民憂。思之罔措矣。有防曰。春秋兩麥。與初頭所聞。大相不同。無凍死之患。而有茁長之望云。民事誠爲多幸矣。上曰。留院公事入之。出榻敎仍命退。諸臣以次退出。
정조 8년
甲辰三月二十六日初更。上御三善齋。左副承旨入侍時。左副承旨李時秀。假注書李敬五。記注官金鳳顯。記事官尹行任。以次進伏訖。上曰。今日考閱者。爲幾月日記。而何當訖役乎。時秀曰。堂郞之盡日披閱者。僅爲十有四箇月。而臣之所掌。不過今月內。可盡抄出矣。上曰。御製綸綍中。亦多有載錄者。須斯速考出。毋致曠日也。又下敎曰。各司謄錄。先爲抄來者。入之。此後隨來隨入之意。分付。可也。賤臣承命出傳。奉二冊子入。上曰。昨今日氣甚熱矣。時秀曰。聞鄕人之言。兩麥俱有豐登之望。若得小雨。則尤好云矣。仍命退。承史以次退出。
정조 8년
趙興鎭啓曰。以來初一日。輪對。取稟。傳曰。爲之。
정조 8년
洪仁浩啓曰。合辭方張之時。諫院無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 8년
有政。吏批。判書鄭尙淳受由。參判未差。參議金憙進。同副承旨洪仁浩進。啓曰。判書鄭尙淳受由。參判未差。小臣獨政未安。何以爲之。敢稟。傳曰。只出緊任。以徐有寧爲內醫院提調。房允翼爲良才察訪。刑曹參判李亨逵仍任事承傳。仁陵君單李在協。校書博士單柳弘之。
정조 8년
兵批。判書李𡊠病。參判鄭昌順入直進。參議鄭枋在外未肅拜。參知李文源病。左承旨金思穆進。副護軍單柳鎭豐。副司直單安聖彬沈有鎭趙鼎鎭沈基泰朱重純。副司果單孟至大。
정조 8년
傳于金思穆曰。右承旨入侍。
정조 8년
傳于趙興鎭曰。推考房承旨入侍。
정조 8년
以全羅監司南原府孝子崔玹旌褒之典令該曹稟處事狀啓。傳于李時秀曰。依狀請施行事。分付該曹。
정조 8년
徐龍輔啓曰。纂輯郞廳副司果林濟遠。旣入省記之後。因司諫李福徽上疏。謂有情勢。直爲出去。事甚未安。所當直捧禁推傳旨。而此與無端徑出有異。推考警責。何如。傳曰。允。
정조 8년
洪仁浩。以弘文館言啓曰。應敎李魯春。校理姜忱李錫夏。副校理安策。修撰朴廣源。副修撰趙弘鎭。旣有只推之命。竝卽牌招察任。何如。傳曰。允。
정조 8년
金思穆。以戶曹言啓曰。文昭殿碑閣蠶壇碑閣淨業院碑閣追慕洞碑閣流霞亭。依定式發遣本曹郞廳奉審。則文昭殿碑閣夫防草五張。女防草一張脫落。蠶壇碑閣夫防草二張脫落。淨業院碑閣女防草二張。夫防草一張。女瓦二張脫落。追慕洞碑閣夫防草七張。墻垣女防草十九張。夫防草五張脫落。流霞亭雨漏二庫。千慕堂雨漏庫庫。墻垣五間頹圮。瓦子庫庫脫落。後中門一間頹壓。以上破傷處。分付各該司。使之卽速修改之意。敢啓。傳曰。知道。
정조 8년
徐龍輔。以戶曹言啓曰。臣一祥與佐郞臣李昌會。工曹參判臣金尙集。佐郞臣李廷書。依定式進詣於義本宮奉審。則啓慶軒簾三浮。懸竹一介破。正門蓋板一立腐傷。瓦子脫落。樂善齋東邊雨漏五庫。後面雨漏二庫。內外行閣庫庫雨漏。朝陽樓西邊朴工瓦子脫落。內外墻垣三庫頹圮。瓦子間間脫落。分付各該司。使之卽速修改。而亦令本曹郞廳。監董擧行之意。敢啓。傳曰。知道。
정조 8년
徐龍輔。以戶曹言啓曰。臣一祥與佐郞臣李昌會。依定式進詣鄕校洞於義宮奉安閣。彰義宮奉審。則於義宮奉安閣簾二浮。草芚一浮破。左右墻垣蓋瓦庫庫脫落。彰義宮咸一齋雨漏三庫。四美堂雨漏三庫。七相樓雨漏四庫。壹淸軒北邊階石動退。日閑齋雨漏一庫。易安窩北邊火防庫庫頹圮。擣砧閣雨漏二庫。分付各該司。使之卽速修改。而亦令本曹郞廳。監董擧行之意。敢啓。傳曰。知道。
정조 8년
金思穆。以備邊司言啓曰。殺獄成獄事有傳敎。合行擧行事宜。詳考外邑規例。參以京司見行之制。劃一成節目以聞。廟堂與禁府刑曹判堂相議。具別單草記事。命下矣。京獄之行檢成案。極爲疎漏。不成依樣。今以愼獄之聖念。特下定制之傳敎。臣等與金吾秋曹之臣。往復商議。成出節目。別單書入之意。敢啓。傳曰。事目大體詳備。而今番定式本意。專在於除滯獄之弊也。觀此事目諸條。則完決條中。無端滯獄。經月踰歲。不卽決折者。當該堂郞論罪一款。不可不添入。更爲磨鍊入啓。可也。至於日次。罪人之或有閱月不訊推之時。此亦及今定制。俾勿如前因循。可也。
정조 8년
金思穆。以漢城府言啓曰。最貧窮無依者及鰥寡獨之類兩次修啓後。已蒙二等受食之恩典。而中西南三部。今此三巡中。猶有見漏者。今始報來。故其姓名居住年歲口數。別單書入之意。敢啓。傳曰。知道。窮春民情之顑頷望哺。必當甚於去冬。以此追付之數觀之。見漏之夥然。可以推知。況來等減價。無異白給。則白給之類。量宜加抄。無所不可。卿其知悉。分付各部。從便擧行。可也。
정조 8년
義禁府啓目。軍資監直長金載孟。奉事鄭龍祚矣。在官最久。未捧甚多。而旣皆云爾。則宜用自首勿論之例。而至於流來積逋之未準捧。渠輩豈必獨當。竝只考律。以公罪。各杖一百收贖。公罪。奉敎依允爲旀。功議各減一等爲良如敎。
정조 8년
義禁府啓目。軍資監前判官金安默傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 8년
義禁府啓目。製述官白師敏矣。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 8년
刑曹啓目粘。洪川縣殺獄罪人朴善生具時奉獄事段。參恕審克之道是白乎矣。法意甚嚴。臣曹不敢擅便。上裁是白乎旀。寧越殺獄罪人朴來獜。難免殺越之罪。嚴訊取服之意。分付道臣。何如。判付啓。洪川縣殺獄罪人具時奉朴善生獄事段。依俄者下敎。與曾經道伯人。爛商議處爲旀。寧越府殺獄罪人朴來獜事段。不許復讐。則乖先王之制。許復讐。則人將倚法專殺。在昔先儒有言。此獄案近之。是故道臣有原情之論。司寇守執經之見。予則以爲兩得之矣。槪元犯成大之於來獜。可謂不反兵之讐也。旣戕其老父。又焚其先塋。轉而至惡言相加。當是時。雖使來獜手刃口磔之。似不抵於償命之科。而渠父死後。殆若冥頑不知動者。及夫爲日稍久。打殺成大。亦不登時告官。則與周官所云書於士殺之無罪。大有異焉是隱乃。暫囚旋放。蓋因臨罪之托。必殺乃已。卽是復讐之某是遣。致罪之報纔傳。而成大潛遁。私和之說方行。而來獜牢拒。則成大之有所犯。來獜之有所待。固可不言而覷得是如乎。似此罪囚。特從寬典。不害爲授經參情。罪人朴來獜。特爲減死定配爲良如敎。
정조 8년
司諫李福徽疏曰。伏以。臣於見職。屢試蔑效。尋常慙恧。無面可顯。只緣怵畏義分。爲謝恩命。冒沒乍出。而抑臣情私。有萬分懇迫之勢。無一日供職之望。顧臣親年。八十有八矣。氣息凜綴。飮啖專却。坐臥須人。視聽莫辨。近又重添毒感。症形危篤。臣方左右扶將。親執刀圭。以此情理。實難暫時離捨。而歷日虛縻。徒積罪戾。玆不得不仰瀆孝理之下。伏乞劃卽鐫免。以便救護。仍降威罰以肅朝綱焉。今於乞免之章。不宜贅及他說。而其在無隱之義。不敢泯默。猥將蕘言。冀垂荃聽。向來星孛之異。地震之警。此實恐懼修省。轉災爲祥之一大機也。堯湯之水旱。未嘗不爲災。而以其德配于天。終致時雍之化。周成之反風。宋景之移彗。莫非寅畏之所格感。則今我殿下。一心對越。警懼凜惕。責躬之言。求助之誠。藹然於絲綸之間。無愧於古昔聖帝明王。則安知不星孛地震之災。化而爲景星卿雲也哉。第念修省之方。不在應文。專係實德。實德惟何。聖學是耳。夫帝王之學。異於匹庶。貫天人而應萬物。達古今而制一治者。皆從聖賢經傳中出來。方當春晷舒長。天氣和暢。日開講筵。時接儒臣。計論顧問。無或間斷。益廣聖學。發爲政事。則吾東方太平之治。指日可俟。而矧今文子相見之禮已行。封冊之儀將擧。四百年宗祧之托。億萬歲靈長之本。實基於此。其所輔養之責。雖資於保傅。至若朝夕訓誨。造次敎導。一言一笑之微。一動一靜之細。罔不以正習以爲常。其所日就月將之道。厥惟在聖上身敎之是式。區區憂愛之祝。必以勤學二字。爲殿下家法。傳之离宮。俾得觀感薰襲之地焉。噫。歲比不登。哀我東民。大命近止。幸賴聖上憂勤厦氈。念軫蔀屋。移栗發帑。賙濟之策。靡不用極。八域含生。孰不感戴。歌詠德意。又於日昨。以都民之生理日急。特下備忘。講究矯救之道。乃出數十萬銅。散貸列廛及軍校。貢人價米。亦爲引年預下。俾無錢穀俱荒之歎。得以流行貿遷。互相有濟。意甚盛也。德至厚也。然長安之米價依舊。斗直二百。少無所減。此專由於米廛人之乘時牟利。惟意操縱之致。而聞其所報。直於該署。則增其數於常行出賣之升斗。以至於欺罔天聽。愚弄窮民。實惠未究於下。而徒增渠輩刀蹬之資。寧不痛惋。臣謂嚴飭該署。當此貢物出給之時。稍減米直。一定不易。使不得違越欺罔。而無告窮民。亦得以遍蒙一視之澤焉。近以軍資監逋欠事。有摘發論罪之擧。蓋此逋欠。非但吏胥輩流來偸竊。從中耗縮之致。每當頒料之時。掖隷輩侮辱官長。拳踼吏胥。斛上加斛。比他倍蓰。故一番頒料。一番加入。不啻數十石。月添歲積。幾何不爲數千斛耶。其所逋欠。亦由於此輩之橫濫。而官長莫敢誰何。吏胥震慴。惟令是從。其放恣無嚴。莫此爲甚。臣謂嚴飭該曹。各別禁斷。而如有復踵前習者。則直爲草記論罪。以杜無窮之弊。斷不可已也。且伏聞湖南朔膳進上之規。各邑收捧價。本於民間出給營主人。使之貿易進排。而所謂主人。預受其價。消盡於私用。及其封進。無計辦出。輒訴本邑。圖得還穀。今年如是。明年又如是。年年役價則依例受去。而所受還穀。曾無一包之納。一主人所負。多則五六千石。少不下四五百石。而五十三州。無不皆然云。此實南路之一大痼弊也。前後繡衣。莫不條陳。而全羅監司趙時偉。曾爲御史時。亦有所論啓。而迄未矯革者也。臣謂請令廟堂。參究前後繡啓。卽速釐正。可也。惟我國家。昇平日久。武備疎虞。有識之寒心。固已久矣。雖以近日箇箇弓矢之屬言之。弓矢則只取華飾。專無實用。劍不滿尺。徒美觀瞻。脫有緩急。臨陣對敵。則雖有夏育之勇。由基之技。將無所施其能。將焉用彼弓矢刀劍爲哉。此雖小事。關係甚大。臣謂申飭侍衛及各營帥臣。一從舊制。利其器械。俾作實用。可也。至於月課藥丸。最爲兵械之緊重者。而三南及海西邊鎭。則非無惠廳劃給之木。而初無備儲之事。每當操鍊之時。則輒送鎭卒於列邑。潛買以來。以爲副急之用。平時艱貿。固已可駭。脫有緩急。何以猝辦。事之寒心。莫此爲甚。臣謂講究籌司。廣詢將臣。及時通變。以爲苞桑之備。可也。噫。瀛館淸選。責任甚重。文識地閥。可合是選。然後始乃人器相稱。物議允叶。而近年以來。官方淆雜。淸議不行。無論文識地閥之如何。必以彼此互對爲能事。苟然充數。有駭物情。試以今番館錄而言之。地處卑微之如李翼晉權裕。不學無識之如洪樂恒者。遽然混圈於極選之中。而臺閣之上。迄無一言。搢紳之間徒貽嗤笑。豈不大可寒心哉。至若李顯默之向來討逆之啓。欲發旋寢。四百年臺風於斯掃地。擧世嗤點。輿情駭惑。刊改之請。至發於論思之列。而彈墨未乾。華銜濫叨。如此而其可曰國有公議乎。臣謂李翼晉權裕洪樂恒李顯默。特施刊改之典。其時參圈諸玉堂。亦不可無警。竝施譴罷之典。斷不可已也。而至於都堂錄。一依本館錄施行。全無黜陟可否之意。夫如是。則一副學足矣。何必更圈於都堂乎。臣竊爲大臣慨然也。噫。朝廷之體貌甚重。宰相之言動宜愼。而日前朝堂。崇品元戎。發怒於辭疏之退却。醜辱不捧之承宣。罔有紀極。同座諸宰。相顧駭視。傳說狼藉。莫不寒心。彼雖武夫。顧其職。則宰相耳。其在搢紳相敬之道。何可肆其口氣。損其體貌。若是之甚也。不可以事過而置之。以貽淸朝之羞。臣謂訓鍊大將具善復。特施譴罷之典。可也。答曰。省疏具悉。首陳事。次陳事。當留意。米價事。逋欠事。申飭該司。第五件事。令廟堂從便講究。第六件事。各別申飭。俾有實效。第七件事。固知爲弊。至於有名無實。不必草率釐正。反致紛紜之歎。今姑置之。四玉堂事。何乃一筆句勘。售此齪齷手段。予甚非之。參圈諸玉堂事。不允。至於侵斥都堂。不但以妄率言。都堂有甚所失。爾以爲慨然乎。末端事。誠有是也。譴罷可謂末勘。而此屬風傳。將臣去就。亦係不輕。不允。爾其勿辭。救護父病。
정조 8년
獻納金履鏞疏曰。伏以。天休滋至。邦慶無疆。元子宮相見之禮已成。臣民歡忭。曷有其極。仍伏念。臣以至庸之姿。抱難强之疾。轉輾沈痼。四年于玆矣。其不堪膺三司之實。非但已悉於前後陳疏。亦嘗以館銜。一登前席。伏想淵鑑。亦有所俯燭而記有者矣。曩者北幕之命。豈有一分承當之望。而徒以義重往役。不敢言私。及其絶塞風雪。冒觸驅馳。而幸得免顚仆之患者。何莫非王靈之所曁哉。隨處恩私。感祝無地。不意薇垣除旨。遽下於逖違天陛之餘。臣感激洪造。誠切反面。章皇出肅。而第臣病情。旣添於原隰驅策之勞。越劇於寒暄交換之節。宿症內結。毒感外襲。手足麻痺。而神精或至於莫可收拾。胸膈痞塞。而咳喘有時乎不通呼吸。言語之硬澁。行步之顚跌。無非難醫之症。便成癃廢無用之物矣。雖臣病不至此。言議風裁。蔑無可稱。有不足備數於淸朝耳目之任。況此癃廢之蹤。顧何論於束帶趨走之列哉。暫膺縱緣義分。仍冒斷無是理。屢違召命。不勝惶悚。玆不得不疾聲呼籲於天地父母之前。伏乞聖慈。哀臣憐臣。亟削臣所帶之職。仍治臣逋慢之罪。更命選部。勿復檢擬於三司之任。以肅朝綱。以安私分。千萬幸甚。臣不以見職自居。而區區憂愛之衷。自不能已。敢此附陳焉。嗚呼。惟天惟祖宗。眷佑我宗祊。光啓昌辰。篤生元良。四百年宗祧之托。數千里生靈之望。實始基命於此。此誠億萬世無疆之休也。伏惟我聖上所以嘉悅而期望之者。尤當如何。特設輔養之官。預揀宮僚之賢。其涵養氣質之方。薰陶德性之術。無所不容其極。他日成就之效。豈有量哉。第伏念蒙養以端之術。固在於保傅左右之得正臣。而若其濡染沈漬。不勞而成。則不外乎殿下身敎之如何。何者。溫文日就。智慮漸開。所可觀感者。惟殿下一身。所可取則者。亦殿下一身。殿下之視聽言動。莫不爲元子之觀法。殿下之飮食事爲。莫不爲元子之則效。凡燕間幽獨之中。發號施令之際。亦無往而非元子之所視。此其所以薰炙之方。莫切於父子之間故也。殿下一身。孰非今日之標準。而其於早敎之道。養正之方。若是切焉。則殿下一身。豈容少忽於言行動靜之間也哉。誘掖之。敎導之。不但在於遇物之誨。過庭之訓而已。一語一默。一事一行。無一不出於正。莫不以訓迪元子。念念在玆。則重輝敬承之譽。未必專美於古昔。豈不休哉。前後廷臣之爲殿下進言者。莫不藉此爲說。誠以目下悠悠萬事。莫有加於此者也。顧臣延頸之忱。亦有所不後於人者。敢將雷同之說。爲殿下誦之。惟殿下念哉。抑臣於北路之行。竊有一二事可以仰聞者。北路則列邑之許多弊瘼。臣固不能一一枚擧。而第以鹿茸一事言之。捧上法例。每對以四兩重爲準。而茸之能準此重者。自來絶少。所謂上品。不過高下於二三兩之間。是以當其上納之時。民間騷然。終不得其中式者。則畢竟輻轃於私商。而彼私商。乃敢百般設巧。惟務取重。以射厚利。蓋其求渴之際。一對之直。不惜百金之費。此爲邊民難支之一大弊也。御供事體。何等至重。而有此容奸之弊者。已不勝其萬萬驚駭。而貿非眞品。費以厚直者。亦豈不痛惋之甚乎。今若減其重數。雖二三兩重。必以眞品爲求。而勿以四兩爲度。則非但民力之少紓。莫重御供藥料。亦必精擇。而可免淆雜之患矣。臣謂亟命有司商確稟處。俾爲一分捄弊之方。宜矣。近來紀綱。轉益壞損。以下犯上。以賤凌貴之變。殆乎無處無之。至若北靑邑民之事。亦萬萬驚心者也。前府使臣高益擎之在官也。以還穀拒納事。將欲施笞於一民。則數十頑民。攘臂入庭。奪其杖而解其縛。曰。今年之民。其誰杖之。仰首叱辱。略無顧忌。傳說狼藉。聞者駭怖。蓋北地獷悍之俗。少乏禮義之敎。而不幸昨年。災荒孔酷。哀痛之敎。愍恤之典。聯翩於道路。惟彼頑民。藉而爲說。聖意只出於哀斯。而頑俗敢肆於誰何。殆若無知稚子。一見假借於其父。則自以得得。無所顧畏者然。誠非細故也。如此以往。其流之弊。不知至於何境。寧不寒心。臣謂亟令道臣嚴査重繩。以懲頑俗。亦願繼自今。凡於惠恤之政。兼施嚴威之道。俾紀綱不至凌夷焉。旌表孝烈。有國之大政。若其無敎之鄕。一有卓絶之行。則尤合褒嘉之典。臣於今行。得見絶世孝烈焉。於孝有穩城之朴紀萬者。於烈有富寧朴天壽妻金氏者。朴紀萬孝行。根於天性。追喪六年。泣血啜粥。孝感所及。山火反風而自滅。隣虎避廬而遠渡。其他異行。不可殫記。伊時繡衣陳達。特蒙給復之恩。其子就明。其孫祖述。又以至孝篤行。鄕黨服其善繼。至若祖述。則廢棄科業。不離親側。博通經義。硏究禮學。鄕里爲之矜式。婦孺皆知尊敬。曾被道臣薦剡。至蒙齋郞之除。亦因前評事臣金載人啓達。又有食物題給之命矣。臣入六鎭境。街童巷婦。皆稱三代孝子之家。爭擁馬首。盛道其行。噫。彼篤孝。求諸禮義之鄕。亦罕其比。前後褒美之擧。非不至矣。而猶以未蒙旌閭。久爲北人之嗟惜。而金氏節義。尤有人所難及者。其夫之死。送終祭奠。動遵禮法。含哀忍冤。送日如年。及其初朞。乃果自縊。而聞其父據義之言。則又復僶勉還蘇。竟於三霜旣畢之久。從容就死。視死如歸。蓋其從一之義。得之天性者也。矢死於其夫屬纊之日。取必於靈几撤祭之後。嗚呼。何彼其卓卓然也。蒼黃急遽之際。慷慨殺身者。固亦有之。若夫一節靡撓。三年匪懈。不顧戀子之私。竟判殉夫之烈。有丈夫强毅之行。無婦孺拘攣之態。若此類者。臣於近古。未嘗聞之。生長遐土。有此行誼。實非尋常烈婦之比。社民之齊訴。府牒之褒奬。可見一鄕之公議。此而泯沒。其在敦化正風之政。豈不有傷也哉。臣謂特許朴紀萬及朴天壽妻金氏棹楔之典。使絶塞貿貿之徒。知所以聳動激勸之方。宜矣。答曰。省疏具悉。首陳事。次陳事。當留意。北道鹿茸之弊。曾已稔聞。向有別般矯弊之敎。而伊後回啓。未免疎漏。更令廟堂與藥院相議。從速指一稟處。俾除北民倒懸之苦。北靑民事。令道臣決處。穩城朴紀萬。富寧朴天壽妻孝烈。求諸古人。實無愧焉。不料遐陬。有此卓絶之行。特令該曹施以棹楔之典。爾其勿辭察職。
정조 8년
持平李祉永啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請求禮縣移配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府拿鞫嚴問。請物故罪人國榮。亟施孥藉之典。請李義翊。更令王府設鞫嚴問。期於得情。請金養淳。亟令王府更爲設鞫。期於得情。請李義直。亟令王府設鞫得情。夬正典刑。請南海縣移配罪人任觀周。亟令王府設鞫嚴問。期於得情。請捕廳罪人煥九。亟令王府嚴加鞫問。夬正典刑。答府曰。不允。第四件事。第五件事。第九件事。第十件事。亟停勿煩。
정조 8년
甲辰三月二十七日申時。上御三善齋。推考房承旨入侍時。同副承旨洪仁浩。假注書李敬五。記注官金健修金鳳顯。以次進伏訖。上曰。秋曹郞廳解事者一員入侍。賤臣承命出。與之偕入進前。上問爲誰。對曰。刑曹正郞臣金絅采矣。上曰。諸道錄啓之囚。一番登聞之後。元啓本便作本曹休紙。雖以該道言之。準式同推而已。設有審理之事。罕有擧論。今番因審理事。諸道錄啓文案。使之謄出冊子。一件入啓。一件曹上。蓋欲常常披考。求生於必死也。冊子謄出之役。今旣始之。與其成書後區別處分。曷若及是時參考取捨之爲便。諸道錄啓文案摠數。爲百數十度矣。草本朝已取見。其中可以傅生者。留中。可以爛商者。各於文案。付籤書下。三堂分掌諸道。具意見粘尾書進。如有與成獄時道伯商議處。前伯意見。亦爲粘尾以入。大抵郞官皆是來頭作宰之人也。且欲觀其意見識解之如何。元文案隨啓下。先令郞官具意見粘尾後。堂上更具意見。粘尾以入。仍命仁浩書此下敎。分掌諸道。列書紙尾。慶尙道平安道。判書。京畿全羅道原春道。參判。洪忠道黃海道咸鏡道。參議。書訖。下敎曰。入侍郞廳。持此下敎。輪示本曹三堂與諸郞官。隨所見各各書入事。分付。可也。絅采承命先退。上曰。今日坐直誰也。仁浩曰。李時秀徐龍輔矣。上命書獻納金履鏞。司諫李福徽疏批。仍命退。承史以次退出。
정조 8년
行都承旨金夏材坐。左承旨金思穆坐直。右承旨趙興鎭坐。左副承旨李時秀坐。右副承旨徐龍輔坐。同副承旨洪仁浩坐直。注書沈晉賢仕一員未差。假注書李敬五仕直。事變假注書張志默仕。
정조 8년
徐龍輔啓曰。明日再明日國忌齋戒正日相値。視事。頉稟。傳曰。知道。
정조 8년
徐龍輔啓曰。卽者修撰朴廣源。謂有情勢。陳疏經出。原疏纔已退却矣。所當直捧禁推傳旨。而此與無端經出有異。推考警責。仍卽牌招入直。何如。傳曰。允。
정조 8년
趙興鎭啓曰。合辭方張之時。兩司無詣臺之員。事甚未安。除在外傳旨未下受由外。未肅拜呈告人員。竝卽牌招。何如。傳曰。允。
정조 8년
以正言趙公鎭成種仁牌不進罷職傳旨。傳于徐龍輔曰。只推。
정조 8년
以平安監司狀啓肅川補民筒査啓事。傳于趙興鎭曰。以草記稟處。
정조 8년
以應敎李魯春。校理姜忱。副校理安策牌不進罷職傳旨。傳于徐龍輔曰。只推。
정조 8년
趙興鎭。以弘文館言啓曰。本館下番闕直。事甚未安。應敎李魯春。校理姜忱。副校理安策。旣有只推之命。與副應敎李兢淵。副校理趙濟魯。一體牌招。以爲推移姑降入直之地。何如。傳曰。允。與只推諸玉堂。牌招推移入直。
정조 8년
徐龍輔。以弘文館言啓曰。本館下番闕直。事甚未安。修撰鄭萬始。副修撰趙弘鎭徐瀅修。竝卽牌招。以爲推移入直之地。何如。傳曰。允。
정조 8년
以修撰鄭萬始。副修撰徐瀅修趙弘鎭等牌不進罷職傳旨。傳于徐龍輔曰。只推。
정조 8년
金思穆。以戶曹言啓曰。慶熙宮差備內外。依定式發遣本曹佐郞臣李昌會與衛將臣朱大賢。眼同奉審後。別單書入。而前後執頉處。修改擇日。擧行。何如。傳曰。允。
정조 8년
趙興鎭。以禮曹言啓曰。前因南原幼學張重慶等上言。其師故學生崔玹孝行。請蒙旌褒之典。故臣曹覆啓。莫重恩典。不可以其門生之言。遽然施行。令本道道臣。另加査實。啓聞後。稟處事。入啓蒙允後。知委於該道道臣矣。今此全羅監司趙時偉啓聞內。南原府使牒報。據崔玹孝行實蹟。前後章甫之訴。營邑往復之牒。昭然備載。有足考稽云。仍以其誠孝。允合褒揚之意。令該曹覆啓。而判付內。依狀請施行事。分付該曹事。命下矣。崔玹孝行卓異。實合旌褒之典。而判付辭意又如此。依判付特爲旌閭之意。分付道臣。何如。傳曰。允。
정조 8년
趙興鎭。以兵批言啓曰。前知中樞府事黃景源敍用事。命下矣。資級係是輔國。當爲知中樞下批。而時無見窠。依例作闕下批之意。敢啓。傳曰。知道。
정조 8년
趙興鎭。以備邊言啓曰。京獄檢驗事目中。依下敎添書。別單以入之意。敢啓。傳曰。知道。
정조 8년
徐龍輔。以義禁府言啓曰。牛峴僉使金光澤。壬海前別將朴佖會。咸安郡守權。竝依事目拿問事。傳旨。啓下矣。金光澤時在任所。發遣府羅將交代後拿來。朴佖會時在平安道平壤地。權亦在任所云。發遣府羅將。竝拿來。何如。傳曰。待待命拿囚。
정조 8년
徐龍輔。以義禁府言啓曰。保放罪人趙榮儉査啓今已上來。卽爲還囚之意。敢啓。傳曰。知道。
정조 8년
義禁府啓目。製述官白師敏矣。回咨事體。何等莫重。而身爲製述官。撰進之際。多有妄發。事極可駭。以此照律罪。杖八十收贖。奪告身三等。私罪。奉敎。分揀放送爲良如敎。
정조 8년
義禁府啓目粘。金安默在任不過數朔。宜有參恕之道。上裁。何如。判付啓。分揀放送爲良如敎。
정조 8년
執義李謙彬啓曰。臣見識魯莽。言議巽軟。本不合於淸朝言責之任。而向者趙嵎任觀周兩罪人移配之日。忝在館職。不能爭執。溺職之失。臣亦自知。乃者慨然之斥。重推之請。峻發於論思之地。臣方愧服之不暇。而不意柏府新除。遽下此際。臣於是尤增慙恧。繼以悚蹙。臣旣以不言。至被論斥。則宜卽來避。而適緣病故。屢違嚴召。今始入避。所失尤大。以此以彼。不可一刻冒據於臺次者。明矣。請命遞斥臣職。答曰。勿辭。亦勿退待。
정조 8년
持平申耆啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請求禮縣移配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟命王府拿鞫嚴問。請物故罪人國榮。亟施孥籍之典。請李義翊。更令王府設鞫嚴問。期於得情。請金養淳。亟令王府更爲設鞫。期於得情。請李義直。亟令王府設鞫得情。快正典刑。請南海縣移配罪人任觀周。亟令王府設鞫嚴問。期於得情。請捕廳罪人煥九。亟令王府嚴加鞫問。快正典刑。進士姜樹。卽閭巷卑賤之人。居家之時。多有悖妄之擧。已施付籤之罰。而自齋中又欲推治其家屬。多發泮隷。往索其家。及其捉來。乃是姜樹之母也。泮儒之意。豈欲捉致其母。而泮隷之任自驅迫。捉到泮中者。有關風化。誠一變怪。請令刑曹另加査覈。伊日泮隷之作挐者。嚴刑遠配。答府曰。不允。第四件事。五件事。九件事。十件事。亟停勿煩。末端事。依啓。
정조 8년
領議政臣鄭存謙。左議政臣李福源。右議政臣金熤等箚曰。伏以。堂錄。國之大政也。如臣等昏憒。冒當圈事。畢竟僨敗。勢所必至。果然臺評峻發。譏斥備至。臣等誠不勝驚悚之至。夫堂錄與館錄。不必同。亦不必異。惟公議而已。今番堂錄。時議旣無異。圈不嫌同。以此爲罪。非愚所及。噫。難平者事。不齊者心。以臣等謏淺之識。蔑劣之姿。其何以平難平之事。齊不齊之心哉。惟有亟被譴何。少可以叶物情而安私心。玆敢聯陳短箚。仰瀆崇聽。伏乞聖明。重勘臣等僨事之罪。以謝人言。公私萬幸。取進止。答曰。省箚具悉卿等之懇。所辭萬萬過當。卿等安心勿辭。卽起視事。仍傳曰。此批答。遣史官傳諭于領議政左議政右議政。
정조 8년
甲辰三月二十八日午時。上御誠正閣。禮房承旨入侍時。右副承旨徐龍輔。記事官沈晉賢。記注官金鳳顯。記事官尹行任。以次進伏訖。上曰。左副承旨入侍。出榻敎賤臣承命出傳。與左副承旨李時秀偕入。上曰。日記抄出之役。今至何境。時秀曰。尙多未抄者矣。上曰。金載瓚則聞已畢工。兵參所抄者。今至何境云耶。時秀曰。今日則未及聞知矣。上曰。注書出去。詳問以入。賤臣承命出問後。以三年條已盡抄出。所餘尙有五年條之意。回奏。上曰。李祖承鄭東觀。姑勿出去。使之同參於左副承旨所抄之役。可也。又下敎曰。都承旨幾盡抄出耶。時秀曰。今日則以堂錄時吏堂。引義不進矣。上曰。注書出去。都承旨牌招。使之仕進。賤臣承命出傳。上曰。臺臣誰某詣臺耶。注書知入。賤臣承命出問後。以持平申耆。執義李謙彬詣臺之意。回奏。上曰。山林抄選。旣有成命。而尙今不爲。諸大臣之議。如何云耶。時秀曰。領相日昨書議於臣父曰。吏曹雖無判堂。若有特敎。則當與次堂。會同抄啓云矣。上曰。注書出去。司錄使之發牌。賤臣承命出傳。命書傳敎曰。觀此原伯審理啓本。洪川囚朴善生具時奉獄案。疑晦多端。屢經推覈。已過十年。或以善生爲元犯。或以時奉爲元犯。尙未決折。致有今番道伯之登聞。而本曹回啓。亦無別白分槪底語。不可以此循例判下。曾經道伯中在京人。來會本曹。與三堂聚會詳閱。各具意見。論理回啓事。分付刑曹。仍下敎曰。前原伯具㢞金尙集金憙蔡弘履。使之齊會於本曹。今日內卽令回啓。仍命退。諸臣以次退出。
정조 8년
甲辰三月二十八日酉時。上御三善齋。坐直承旨入侍時。右承旨趙興鎭。假注書李敬五。記注官金健修。記事官尹行任。以次進伏訖。上命書榻敎曰。同副承旨牌招入直。仍下敎曰。如或違牌。勿爲呼望事。分付。賤臣承命出傳。還入進伏。上曰。招致議政府司錄。以向有山林抄選之敎。當於何時抄啓之意。往問領相。斯速還奏事。分付。可也。仍命退。承史以次退出。
정조 8년
行都承旨金夏材坐。左承旨金思穆坐。右承旨趙興鎭病。左副承旨李時秀坐。右副承旨徐龍輔坐直。同副承旨洪仁浩坐直。注書沈晉賢仕一員未差。假注書李敬五仕直。事變假注書張志默仕。
정조 8년
以修撰朴廣源牌不進罷職傳旨。傳于徐龍輔曰。只推。
정조 8년
洪仁浩啓曰。正言趙公鎭成種仁。旣有只推之命。一體牌招。何如。傳曰。允。
정조 8년
傳于洪仁浩曰。近來宣傳官擧行。極爲無形。況以承傳之任。推諉下僚之狀。萬萬駭然。當該宣傳官。先汰後拿。
정조 8년
傳于徐龍輔曰。書狀官留待。
정조 8년
傳于徐龍輔曰。同副承旨與書狀官入侍。
정조 8년
傳于洪仁浩曰。時囚今日內捧供照律。
정조 8년
徐龍輔。以弘文館言啓曰。本館下番闕直。事甚未安。修撰朴廣源。旣有只推之命。卽爲牌招入直。何如。傳曰。允。
정조 8년
徐龍輔啓曰。卽者校理李錫夏。以其親病。陳疏經出。原疏以國忌齋戒。纔已退却矣。所當直捧禁推傳旨。而此與無端經出有異。推考警責。玉堂上下番具空。事甚未安。副提學趙尙鎭。卽爲牌招入直。何如。傳曰。允。
정조 8년
徐龍輔啓曰。副提學趙尙鎭牌不進罷職傳旨。今方捧入。而校理李錫夏親病陳疏經出。修撰朴廣源牌不進傳旨未下。玉堂上下番俱空。事甚未安。未差之代。政官牌招開政差出。待下批仍卽牌招。以爲推移入直之地。何如。傳曰。違牌及受由人員竝許遞。與未差之代。前望單子入之。待下批牌招入直。
정조 8년
玉堂前望單子入之。副提學吳載純。應敎李魯春。副應敎李兢淵。副校理李東郁李顯默。修撰權以網李勉兢。副修撰權裕李翼晉。校理金方行洪樂恒落點。
정조 8년
徐龍輔啓曰。新除授校理洪樂恒方在罷散中。何以爲之。敢稟。傳曰。敍用。
정조 8년
徐龍輔啓曰。新除授應敎李魯春。副應敎李兢淵。修撰李勉兢。方在罷散中。何以爲之。敢稟。傳曰。敍用。
정조 8년
金思穆。以漢城府言啓曰。日前無依白給見漏之類別單草記。傳曰。白給之類。量宜加抄。無所不可。卿其知悉。分付各部。從便擧行事。命下矣。臣敬奉聖旨。更飭五部。益加搜訪。纔已報來。故其姓名居住年歲口數。別單書入之意。敢啓。傳曰。知道。
정조 8년
金思穆。以戶曹言啓曰。慶熙宮差備內外前後執頉處修改吉日。令日官推擇。則來閏三月十八日卯時爲吉云。分付繕工監。別定監役官。以此日時使之始役。而亦令本曹郞廳眼同擧行。何如。傳曰。雖是不得不修改處。役處浩大。誠有時屈之歎。只雨漏處改瓦。餘皆待秋成修改。可也。
정조 8년
金思穆。以賑恤廳言啓曰。因傳敎。五部都民四巡減價發賣及三巡白給田米。今月三十日爲始。分給於內外倉之意。敢啓。傳曰。知道。
정조 8년
以原春監司狀啓。今三月令薦新辛甘菜。限內不得封進。惶恐待罪事。傳于徐龍輔曰。勿待罪事。回諭。
정조 8년
義禁府啓目。宣傳官金爔原情云云。傳旨內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。議處。何如。判付啓。依允爲旀。從重勘律爲良如敎。
정조 8년
領議政鄭存謙箚曰。伏以。臣昨上請譴之章。冀被僨事之誅。威罰不加。恩批反紆。以惶以感。益無所措。方擬更申血籲。仰請處分。卽於匪意。以抄選事。史官臨宣下敎。尤不勝萬萬悚蹙。抄選國之重事。休命宜卽對揚。而事合難愼。不敢造次。且大臣吏堂會賓廳書入。旣有丁卯定式。則在家議薦。亦有所不敢。擬待登筵。經稟擧行。以至于今矣。再昨臺疏出後。臣之去就。更無可言。館錄時玉署之臣。旣以譴罷論勘。則堂錄主圈之人。自在一體論勘之中。其何敢以不爲直請譴罷。晏然自據於三事之列乎。職是具瞻。事係廉防。當遞之義。參倚前衡。成命之下。承膺無路。罪上添罪。萬隕難贖。玆不得不申控危懇。冒瀆崇聽。伏乞聖明。先治臣僨錄之罪。重勘臣方命之律。以謝臺議。以靖私義。千萬幸甚。取進止。答曰。省箚具悉卿懇。箚辭過矣。卿其勿辭。與左右揆。待明朝來會賓廳。依例議薦。可也。仍傳曰。此批答。遣史官傳諭于領議政。銓官一體待明朝牌招開政。
정조 8년
甲辰三月二十九日辰時。上御誠正閣。都承旨入侍時。行都承旨金夏材。記事官沈晉賢。記注官金健修金鳳顯。以次進伏訖。上曰。都承旨所抄出者。今餘幾卷。夏材曰。三年條未及抄出矣。上曰。今月內不可訖役耶。夏材曰。郞廳一人有頉。故似未及訖役矣。上曰。然則他郞廳差出。可也。夏材曰。姑無可合人矣。上曰。李祖承鄭東觀。旣已迄役。其中一人移差。李錫夏方在玉堂。亦爲加啓下。可也。命書傳敎曰。抄選事。昨日招致司錄。言于大臣。而旣有可據之例。何必如是稽滯。卽爲抄選之意。遣史官傳諭于領議政。命退。承史以次退出。
정조 8년
甲辰三月二十九日巳時。上御三善齋。同副承旨與書狀官入侍時。同副承旨洪仁浩。假注書李敬五。記注官金鳳顯。記事官尹行任。冬至書狀官李東郁。以次進伏訖。上曰。善爲往返。誠幸矣。東郁曰。賴天之靈。無事回還。莫非聖恩矣。上曰。初往彼地。所見。果何如。東郁曰。臣等在館中。禁不得出入。但憑象譯之傳聞。無以詳知。第聞年事歉荒。關外甚於關內云矣。上曰。比我國關西。優劣。何如。東郁曰。彼地則甚於關西矣。上曰。皇帝何當回還云乎。東郁曰。似在五月間云矣。上曰。途中不逢雨雪乎。東郁曰。入柵後始逢大雪數次。伊後日氣連和。又不甚寒矣。仍命退。諸臣以次退出。
정조 8년
甲辰三月二十九日酉時。上御三善齋。禮房承旨入侍時。右副承旨徐龍輔。假注書李敬五。記注官金鳳顯。記事官尹行任。以次進伏訖。上曰。抄選體重。吏判方在受由。只令三堂擧行。事涉苟艱。吏判方欲變通。待明日吏判變通後。大臣來會賓廳事。自政院招致錄事。分付。可也。仍命退。承史以次退出。
정조 8년
行都承旨金夏材坐。左承旨金思穆坐。右承旨趙興鎭坐直。左副承旨李時秀坐。右副承旨徐龍輔坐。同副承旨洪仁浩坐直。注書沈晉賢仕一員未差。假注書李敬五仕直。事變假注書張志默仕。
정조 8년
徐龍輔啓曰。玉堂備員間視事。頉稟。傳曰。知道。
정조 8년
金思穆啓曰。右承旨趙興鎭今日不爲仕進。卽爲牌招。何如。傳曰。允。
정조 8년
傳于徐龍輔曰。禮房承旨馳詣宗廟景慕宮。奉審摘奸以來。
정조 8년
傳于金思穆曰。京畿監司留待。
정조 8년
傳于金思穆曰。左副承旨與京畿監司入侍。
정조 8년
洪仁浩啓曰。掌令李頤祥。下諭後過限不上來。依定式遞差傳旨及禁推傳旨。捧入之意。敢啓。傳曰。知道。
정조 8년
以掌令李頤祥禁推傳旨。傳于洪仁浩曰。分揀。
정조 8년
傳于金思穆曰。政事當日爲之。
정조 8년
以正言成種仁趙公鎭牌不進罷職傳旨。傳于洪仁浩曰。只推。
정조 8년
以副應敎李兢淵。校理洪樂恒。副校理李顯默。修撰李勉兢。副修撰李翼晉牌不進罷職傳旨。傳于徐龍輔曰。只推。
정조 8년
以副校理李東郁。副修撰權裕牌不進罷職傳旨。傳于徐龍輔曰。只推。
정조 8년
洪仁浩。以弘文館言啓曰。本館下番闕直。事甚未安。副應敎李兢淵。校理洪樂恒。副校理李東郁李顯默。修撰李勉兢。副修撰李翼晉權裕。旣有只推之命。竝卽牌招。以爲推移入直之地。何如。傳曰。允。
정조 8년
金思穆。以議政府言啓曰。銓堂入參。然後依丁卯定式。來會賓廳議薦。而判書時在針灸受由中。申飭出仕。以爲同參之地事。言于大臣事。命下矣。依下敎。吏曹判書鄭尙淳。使之申飭出仕。則以爲病勢尙未有減。不得出仕云。銓堂無以備員。議薦不得擧行。何以爲之。敢啓。傳曰。判書許遞。政官牌招開政。
정조 8년
傳于徐龍輔曰。吏曹參判前望單子入之。
정조 8년
以吏曹參議金憙牌不進罷職傳旨。傳于徐龍輔曰。許遞。前望單子入之。
정조 8년
趙興鎭啓曰。吏曹參判沈豐之。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。允參議只推。
정조 8년
徐龍輔啓曰。吏曹參判沈豐之。再牌不進推考傳旨。今方捧入。而開政命下之後。一向違召。不卽擧行。事極未安。所當更請牌招。而係是一日三牌。何以爲之。敢稟。傳曰。更爲牌招。
정조 8년
洪仁浩啓曰。吏曹參判沈豐之。三牌不進推考傳旨。今方捧入。而開政命下之後。連違召命。不卽擧行。事體所在。誠極未安。所當更請牌招。而係是一日四牌。何以爲之。敢稟。傳曰。參議旣命只推。牌招開政。
정조 8년
洪仁浩。以弘文館言啓曰。本館下番闕直。事甚未安。今日政。新除授玉堂。待下批。仍卽牌招入直。何如。傳曰。允。
정조 8년
洪仁浩啓曰。右承旨趙興鎭今方入侍矣。臣吏兵批兼進之意。敢啓。傳曰。知道。
정조 8년
有政。吏批。參議趙鼎鎭。同副承旨洪仁浩進。以李在簡爲吏曹判書。
정조 8년
再政。判書李在簡。參判沈豐之牌不進。參議趙鼎鎭。同副承旨洪仁浩進。啓曰。判書李在簡。參判沈豐之竝牌招不進。小臣獨政未安。何以爲之。敢稟。傳曰。只出緊任。
정조 8년
以權坪爲掌令。金履厚爲獻納。李祖承爲副校理。朴廣源爲修撰。李東稷爲副修撰。兼執義李東郁減下。
정조 8년
兵批。判書李𡊠病。參判鄭昌順入直進。參議鄭枋在外未肅拜。參知李文源病。同副承旨洪仁浩進。副護軍單李頤祥。副司直趙尙鎭李錫夏。副司果單朴廣源金聖規李顯忠。
정조 8년
傳于洪仁浩曰。時囚以草記議處照律。其中行査人保放。
정조 8년
李時秀啓曰。守禦使鄭尙淳。時無職名。令該曹口傳付軍職。何如。傳曰。允。
정조 8년
兵曹口傳政事。副司直單鄭尙淳。
정조 8년
洪仁浩。以都摠府言啓曰。今日入直內三廳武兼禁軍及軍兵等當爲中日習射。而國忌正日相値。不得爲之之意。敢啓。傳曰。知道。
정조 8년
徐龍輔。以禮曹言啓曰。卽接元陵別檢所報。則本陵陵上莎草。自今十九日至今二十九日。一向無頉云矣。敢啓。傳曰。知道。
정조 8년
金思穆。以宣惠廳言啓曰。兩南所封三月令宗廟薦新蕨菜。三月內當爲封進。而今年節早。限內不得封進之意。敢啓。傳曰。知道。
정조 8년
趙興鎭。以賑恤廳言啓曰。中部八十八契一千三百四十五戶。東部四十契三千一百五十一戶。西部四十五契二千四百三十戶。內侍府五十八戶。四巡發賣田米一千一百九十一石八斗。中部貧窮無依之類十五戶。鰥寡獨五戶。東部貧窮無依之類九十八戶。鰥寡獨十九戶。三巡白給田米十七石十斗。上下之意。敢啓。傳曰。知道。
정조 8년
洪仁浩。以義禁府言啓曰。時囚以草記議處照律。其中行査人保放事。命下矣。時囚罪人李長喆李素。具已行査。査啓上來間保放。趙榮儉査狀回啓。未及啓下。照律一款。姑不得擧行。而金爔。傳旨內。近來宣傳官擧行。極爲無形。況以承傳之任。推諉下僚之狀。萬萬駭然。拿處。罪取考律文。則大明律制書有違條有曰。凡奉制書。有所施行而違者。杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。金爔。杖一百收贖。告身盡行追奪。放送。何如。傳曰。允如有功議。各減一等。
정조 8년
義禁府啓目。軍資監前奉事徐有器。主簿金在瀗。判官尹博基等矣。徐有器段。渠供中風高云者。卽指風高六朔。庫中穀物。例有欠縮之言是白乎乃。其所納供。極其糢糊。究厥罪狀。因已萬萬可駭兺不喩。新舊逋欠。數甚夥然。而在任四朔。一不査報。尤極可痛。金在瀗段。流來積逋。旣不枚報。目下欠縮。又未摘發。論其所犯。俱極矇然。尹博基段。頒給之太。旣是久陳之穀。則些少欠縮。容或無怪。而兩次放料。其所耗欠。至於二十二石之多。其不能檢察之罪。在所難免。竝只以此照律罪。徐有器段。從重論。杖一百收贖。告身盡行追奪。金在瀗尹博基等段。各杖一百收贖。告身盡行追奪。竝只私罪。奉敎。徐有器供中風高之說。非謂穀物之爲風簸揚云爾。則其矣發明。不無所據。大體逋欠。無非流來積逋。同罪他囚。俱以公罪勘放。其矣等耳。亦勘以私罪。不無班駁之嫌。與尹博基金在瀗所照律良中。以公罪功議區別勘放。今番處分之皆從末勘。蓋欲屬之令前。且與向來廣倉事有異故耳。此後京倉逋欠。當依外邑例論勘。以此預爲嚴飭爲良如敎。
정조 8년
洪仁浩。以義禁府言啓曰。時囚罪人徐有器金在瀗尹博基等杖一百收贖。告身盡行追奪。照律啓目判付內。大體逋欠。無非流來積逋。同罪他囚。俱以公罪勘放。勘以私罪。不無斑駁之嫌。所照律以公罪。功議區別。勘放事。命下矣。徐有器六代祖景霌。宣武原從功臣慶安君異姓五寸親。尹博基十五代祖坤。佐命功臣。金在瀗。無功議云。徐有器功議各減一等。杖八十。尹博基功減一等。杖九十。金在瀗。杖一百。竝以公罪收贖。放送之意。敢啓。傳曰。知道。